Broj: 711-I-2129-M-182/23-02-23

Zagreb, 12. listopada 2023.

**MIRJANA HANŽEKOVIĆ**

**ravnateljica Doma zdravlja Koprivničko-križevačke županije**

**Predmet: mišljenje na zahtjev obveznice Mirjane Hanžeković**

- daje se

Povjerenstvo za odlučivanje o sukobu interesa (dalje: Povjerenstvo) dana 9. listopada 2023. pod brojem 711-U-7356-M-180/23-01-25 zaprimilo je zahtjev za davanjem mišljenja koji je podnijela obveznica Mirjana Hanžeković, ravnateljica Doma zdravlja Koprivničko-križevačke županije.

U podnesenom zahtjevu obveznica je zatražila mišljenje postoji li zakonska zapreka da ustanova u kojoj je ravnateljica plati edukaciju iz područja upravljanja zdravstvenim sustavom (menadžer u zdravstvu) s obzirom na to da je ista propisana člankom 85. Zakona o zdravstvenoj zaštiti („Narodne novine“, br. 100/18., 125/19., 147/20., 119/22., 156/22. i 33/23.).

Povjerenstvo je također dana 9. listopada 2023. pod brojem 711-U-7366-M-182/23-01-26 zaprimilo zahtjev za davanjem mišljenja iste obveznice u kojem je zatraženo mišljenje može li njen poslodavac Dom zdravlja Koprivničko-križevačke županije snositi troškove stjecanja odgovarajućih dodatnih kompetencija iz članka 85. stavka 11. Zakona o zdravstvenoj zaštiti s obzirom na to da se u toj situaciji radi o uvjetima za imenovanje ravnatelja, a ne o naknadnim stručnim usavršavanjima ravnatelja.

Povodom navedenih zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje: ZSSI), na 27. sjednici održanoj 12. listopada 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona.

Člankom 102. stavkom 1. Zakona o zdravstvenoj zaštiti („Narodne novine“, br. 100/18., 125/19., 147/20., 119/22., 156/22. i 33/23.) propisano je da je dom zdravlja zdravstvena ustanova za pružanje zdravstvene zaštite stanovništvu određenog područja u sklopu zdravstvene djelatnosti na primarnoj razini.

Člankom 85. stavkom 11. Zakona o zdravstvenoj zaštiti propisano je da uz uvjete propisane stavcima 6. i 7. toga članka ravnatelj zdravstvene ustanove i njegov zamjenik mora imati kompetencije iz područja upravljanja u zdravstvu. Navedena odredba stupila je na snagu stupanjem na snagu Zakona o izmjenama i dopunama Zakona o zdravstvenoj zaštiti („Narodne novine“, br. 33/23), dana 1. travnja 2023., te je člankom 78. toga Zakona propisano da su ravnatelj zdravstvene ustanove i njegov zamjenik obvezni ispuniti spomenuti uvjet u roku od tri godine od dana stupanja na snagu toga Zakona.

Uvidom u sudski registar Trgovačkog suda u Bjelovaru utvrđeno je da je Koprivničko-križevačka županija jedini osnivač ustanove Dom zdravlja Koprivničko-križevačke županije te da je Mirjana Hanžeković ravnateljica navedene ustanove slijedom čega je ista obveznica u smislu odredbi ZSSI-a.

Slijedom navedenog, Povjerenstvo ističe da sukladno odredbama ZSSI-a nema zapreke da se sredstvima zdravstvene ustanove financira stjecanje kompetencija ravnatelja iste zdravstvene ustanove iz područja upravljanja u zdravstvu s obzirom na to da je navedena edukacija povezana s obnašanjem javne dužnosti te je ujedno i pretpostavka za obavljanje poslova ravnatelja u toj zdravstvenoj ustanovi sukladno članku 85. stavku 11. Zakona o zdravstvenoj zaštiti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Mirjana Hanžeković, elektroničkom dostavom
2. Objava na internetskoj stranici Povjerenstva
3. Pismohrana